Jakob Engel-Schmidt (M), 2023-10-11:
Tak for det, formand.
Tak for det, alle sammen, og tak for debatten.
Det er dejligt at se, at medielovgivningen trods alt kan vække store følelser og fylde vores presseloge med begejstrede tilhørere fra de skrevne medier, som hr. Lars Boje Mathiesen mener går vores alle sammens ærinde.
Det er jeg nu ikke helt enig i.
Tværtimod vil jeg sige, at det har været en stor fornøjelse at forhandle den her medieaftale med Folketingets partier.
Jeg tror, at vi tæller lidt flere end 140 mandater, der er med i forliget, og med de meldinger, der i dag er kommet fra hr. Søren Espersen, fru Helle Bonnesen og andre ordførere, runder vi jo mere end 165 mandater bag lovforslaget her.
Det synes jeg er flot.
For 10 år siden så mediebilledet anderledes ud i Danmark, end det gør i dag.
Der var flere skrevne medier.
Der var flere lokale medier.
Der var mere dækning af lokalt stof.
Den by, jeg er vokset op i, hedder Birkerød.
Der var i gamle dage en livlig hovedgade.
Der var meget handel.
Der var en avis, der hed Birkerød Avis.
Så kom kommunesammenlægningen, og så blev det til Rudersdal Avis.
Og mens de små handlende langsomt afgår til fordel for genbrugsbutikker og takeawaymad og dermed følger udviklingen i resten af landet, er det, der binder lokalområdet sammen, det lokale medie.
Det er det, at der stadig er en journalist, der ved, hvad der foregår, altså en, der har fingeren på pulsen, og som kan holde de lokale politikere lidt i ørerne og beskrive alt fra stort til småt.
Det er med til at skabe sammenhængskraft.
Det er med til at styrke vores lokale demokrati og samhørighed.
Det er også det, der er med til at binde os sammen som mennesker og forme vores kultur.
Derfor har nu 165 mandater i Folketinget og flere valgt at støtte op om en omfordeling af mediestøtten.
Vi prioriterer at tilnærme os en nulmoms for publicistiske magasiner.
Vi omfordeler mediestøtte fra et nationalt niveau til et mere lokalt og regionalt niveau.
Jeg skylder så også at sige, at jeg er både forundret og godt underholdt over det høringssvar, der blev refereret til, fra JP/Politikens Hus.
For havde det været hele historien, var det jo en reel holdning, som fru Katrine Daugaard gør opmærksom på på talerstolen.
Det er jo fuldstændig legitimt, at man ønsker at afskaffe mediestøtten.
Det er en velkendt holdning, og det er sådan set helt fair.
JP/Politikens Hus og Berlingske Media mener jo, at man forfordeler dem i forhold til de lokale og regionale medier.
Så hvordan man med den ene hånd ønsker mediestøtten afskaffet og man med den anden hånd klager til Bruxelles eller Strasbourg for at kunne få flere penge ud af mediestøtten, er jeg simpelt hen ikke i stand til at kunne svare på.
Men det gør i hvert fald debatten både mere uigennemsigtig og interessant.
Derfor hæfter jeg mig ved den mission og den opgave, vi har sat os for at løse, nemlig at sikre, at der også lokalt er demokratiske samtaler og dækning af lokalt og regionalt stof i medierne i fremtiden.
Det er et arbejde, som vi beder folk, der er klogere end os selv, om at varetage.
Vi nedsætter et udvalg, der skal se på, hvordan man via mediestøtten kan være med til at transformere den forandring, der foregår på mediemarkedet, hvor der desværre bliver udgivet mindre på skrift og mere bliver anvendt, fordøjet og brugt digitalt.
Hvordan gode forretningsmodeller i fremtiden kan udvikles og gå hånd i hånd med det ønske, vi har om at holde den demokratiske samtale i live på en god og objektiv måde, er udvalgets opgave.
Så kunne man jo godt benytte lejligheden til at debattere, om medieforliget i sin helhed er en god eller en mindre god idé.
Det vil jeg ikke gøre.
Der er delte holdninger.
Selv har jeg den helt overordnede holdning, at vi er 6 millioner mennesker i det her land.
Ergo er der 6 millioner mennesker til at passe på vores kultur og til at sikre den demokratiske dannelse og være med til at træffe de nødvendige beslutninger, der finansierer udviklingen af dansk indhold.
Jeg respekterer de mange forskellige og divergerende synspunkter, der er i Folketingssalen,
men vil gerne benytte lejligheden her på talerstolen til at takke for både et godt, kreativt og udfordrende arbejde såvel som samarbejde, der er belyst med mange forskellige holdninger og også har givet os lejlighed til at finde et afvejet og afbalanceret kompromis, der tilgodeser mange af de synspunkter, som Folketingets partier har budt ind med.
Det at sikre gennemsigtighed om fremtidens mediestøtte efter 10 års usikkerhed har været en væsentlig opgave for mig som landets kulturminister.